**Tisztelt Tanárnő, Tanár Úr!**

Engedje meg, hogy figyelmébe ajánljam Önnek és kedves kollégáinak az Új Színház 2017/2018. évadának általános iskola alsó- és felső tagozatos diákoknak szóló előadásait.

**I. Alsó tagozatos diákok, óvodás korú kisgyermekek részére ajánljuk:**

**Pöttöm Panna**

*- zenés mesejáték -*

Bubik István stúdiószínpad

Az Andersen nyomán íródott zenés mesejáték, finom humorral, Bolba Tamás zeneszerző fülbemászó dallamaival és rajzfilmszerű színpadképeivel hódít színházunkban kicsik és nagyok körében egyaránt.

Az előadás időtartama: 1 óra 20 perc szünet nélkül.

**Jegyár:** egységesen 1700Ft, 15 fő felett **25% csoport** **kedvezményt** tudunk biztosítani, ezen felül minden 15. fő után jár **200 Ft-os kísérőjegy**.

**Páskándi Géza: A királylány bajusza**

*- zenés mesejáték -*

Bubik István stúdiószínpad

Ágacska, a meseszép királylány nem akar férjhez menni. Sokkal szívesebben tölti az idejét könyvei társaságában. Szülei elkeserednek, kérők hadát toborozzák az udvarba. A királylány azonban ravasz, s hogy megtalálja a kérők közül az igazit, fergeteges tréfát eszel ki. Vajon mi lehet ez a tréfa?

Páskándi Géza humorral átszőtt zenés mesejátéka ma is aktuális, hiszen hány és hány „szingli királylány” várja a mesebeli herceget… sokszor nagyon leleményesnek kell lenni, hogy az ember ráleljen…

**Jegyár:** egységesen 2200 Ft, 15 fő felett **25% csoport kedvezményt** tudunk biztosítani, ezen felül minden 15. fő után jár **200 Ft-os kísérőjegy.**

**II. Alsó tagozatos diákok részére ajánljuk:**

**Országjáró Mátyás király**

*- zenés históriás játék kicsiknek és nagyoknak -*

Nagyszínpad

Mátyás király álruhában. Számtalan legenda, mese született már ebben a témában. Az Újszínház ősbemutatója a király és a nép legérdekesebb találkozásait gyűjti össze, a neves költő – Szőke István Atilla – első színpadi művének segítségével. A finom humorral átszőtt, tanulságos és mulatságos történetek, Ökrös Csaba autentikus reneszánsz zenéje és dalai, valamint a parádés szereposztás is hozzásegít bennünket ahhoz, hogy rövid idő erejéig visszarepüljünk a magyar történelem eme csodás és dicső korszakába.

Az előadás időtartama: 2 óra 10 perc egy szünettel.

**Jegyár:** 2900/2500/2100Ft, 15 fő felett **25% csoport kedvezményt** tudunk biztosítani, ezen felül minden 15. fő után jár **200 Ft-os kísérőjegy.**

**III. Felső tagozatos és középiskolás korosztálynak ajánljuk:**

**Vörösmarty Mihály: Csongor és Tünde**

*- misztikus tündérkaland két részben -*

Bubik István stúdiószínpad

Utak, választások újra, meg újra… és folyton dönteni kell. Ezt az utat járja végig a szerelmes Csongor is. Mindig az eszményi nőt keresve, általa választva helyes utat, mert Tünde szemében ismeri fel magát. A „Csongor és Tünde” bemutatásával az Újszínház egy számára teljesen új és rendkívül fontos kísérletet vállal, mellyel egy igényes, látványos, izgalmas és érvényes *interaktív beavató színházi előadás* létrehozásán túl, több generáció együttes megszólítására törekszik.

**Jegyár**: egységesen 2500 Ft, 15 fő felett **25% csoport kedvezményt** tudunk biztosítani, ezen felül minden 15. fő után jár **200 Ft-os kísérőjegy.**

**Mikszáth Kálmán: A Noszty fiú esete Tóth Marival**

*- zenés színjáték két részben -*

Nagyszínpad

Egy 1901-ből származó újságszenzáció az alapja Mikszáth híres regényének. A humorból kibomló szatíra mellett idilli társadalom- és zsánerrajz, számtalan magyar archetípus, romantikus cselekményszövés, tiszteletet parancsoló életbölcsesség, szikrázó szerelmek – békebeli miliő elevenedik meg előttünk egy olyan korból, „mikor még a méz is édesebb volt”.

**Jegyár**: 3600/3200/2600 Ft, 15 fő felett **25% csoport kedvezményt** tudunk biztosítani, ezen felül minden 15. fő után jár **200 Ft-os kísérőjegy**.

**Jókai Mór: A kőszívű ember fiai**

*– történelmi színmű –*

Nagyszínpad

„A föld ne forogjon, hanem álljon” ezek Baradlay Kázmér utolsó atyai szavai a dicső negyvennyolcas magyar szabadságharc előtti napokban. Ekkor azonban a világ végérvényesen megváltozik. Minden másképpen alakul, mint ahogy a családfő eltervezte. Akinek jeles polgári karriert szán, feláldozza magát a haza oltárán, akinek remete életet jelöl ki, megnősül, a legidősebb fiú sem marad otthon, hanem elindul az önálló élet felé. A történet példaértékű abból a szempontból, hogy a végzet megváltoztatható és átformálható. A színes történelmi tabló szereplői: Haynau, Zichy gróf, Tallérossy Zebulon, a Plankenhorst lányok. Mindehhez a díszlet a tizenkilencedik századi magyar nemesi élet romantikus színhelyei: kastélyok és bécsi báltermek világa. Tolcsvay Béla zenéje teszi felejthetetlenné az élményt, aki Jókai verseit zenésítette meg egyedülálló hangszerelésben.

**Jegyár**: 3800/3200/2600 Ft, 15 fő felett **25% csoport kedvezményt** tudunk biztosítani, ezen felül minden 15. fő után jár **200 Ft-os kísérőjegy**.

**Jókai Mór: A bolondok grófja**

*– énekes bohóság két felvonásban –*

*Nagyszínpad*

A pesti idős, dúsgazdag bankár válaszút elé állítja fiát. Lehet belőle bankár, politikus, amit csak akar, és átad neki egy kisebb vagyont. Koromfi Árpád azonban inkább egy kastélyt szeretne vidéken, ahol elgazdálkodhat. Vásárol is egyet magának, rendkívül jutányosan – de ennek a nagy kedvezménynek ára van. A kastély új tulajdonosának meg kell tartania a személyzetet és a házban élő fiatal grófkisasszonyt. Koromfi a kastélyba érkezve kénytelen szembesülni vele: a személyzet egytől–egyig gyengeelméjű... A grófkisasszony pedig nem hajlandó beszélni, csak énekel. A új tulajdonos azonban nem hagyja magát, elhatározza: meggyógyítja bolondjait, hogy ezzel saját életét is rendbe hozza.… A finom humorral átszőtt, helyzetkomikumokban bővelkedő, és komoly etikai iránymutatással is bíró komédia ritka vendég a magyar színpadokon. Igazi jókais mű, irodalmi és színházi csemege, békebeli hangulat, sziporkázó alakítások.

**Jegyár**: 3900/3400/2900 Ft, 15 fő felett **25% csoport kedvezményt** tudunk biztosítani, ezen felül minden 15. fő után jár **200 Ft-os kísérőjegy**.

**Móricz Zsigmond: Sári bíró**

*– vígjáték két részben –*

Bíróválasztásra készül a falu. A falu bíráját Sári bírónak csúfolják, mert helyette a felesége Sári irányítja az ügyeket. Diktál, nemcsak a családnak, a falunak is. A bíró szívesen szabadulna székétől, de az asszony nem engedi. Most ő egyengeti férje útját a választáson. A bíró kénytelen összefogni fiával, Jóskával, aki szerelmes az ellenjelölt Pengő Kovács lányába, Lizibe. A fiatalok csak akkor lehetnek egymáséi, ha Pengő Kovács nyeri a bírói tisztet egyhangú szavazással. A két vetélytárs gyermekei egymást szeretik és szövetkeznek a háttérben…

**Jegyár**: 3600/3200/2600 Ft, 15 fő felett **25% csoport kedvezményt** tudunk biztosítani, ezen felül minden 15. fő után jár **200 Ft-os kísérőjegy**.

**Jegyrendelés** – telefonszám megadásával! – az alábbi elérhetőségeken lehetséges,

hétfőtől csütörtökig 9.00-16.00, pénteken 9.00-15.00 óra között.

Üdvözlettel:

**Győrfi József**

közönségszervező

**tel.: 351-1405**

**gyorfi.jozsef@ujszinhaz.hu**

Új Színház

1061 Budapest, Paulay Ede u.35.